Document ID: 32005D0436

A BIZOTTSÁG HATÁROZATA
(2005. június 13.)
a Közösségnek az ENSZ Élelmezési és Mezőgazdasági Szervezetével különösen a FAO ragadós száj- és körömfájás elleni védekezésre létrehozott európai bizottsága által folytatott tevékenység tekintetében történő együttműködésről
(2005/436/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 12. és 13. cikkére,
mivel:
(1)
Az 1950-es évek második felében a Közösségben és a környező országokban fellépett nagyobb ragadós száj- és körömfájás (RSZKF) járványokkal összefüggésben alakult meg a FAO ragadós száj- és körömfájás elleni védekezésre létrehozott európai bizottsága (EUFMD).
(2)
Az 1960-as években - az RSZKF egzotikus törzseinek Európába történő behurcolása növekvő veszélye következtében - az EUFMD tagországait felszólították arra, hogy hozzanak létre egy vagyonkezelői alapot, amellyel a Balkánon, a betegség fő belépési útvonalán szükséghelyzeti intézkedéseket lehet végrehajtani. Ezen alapot később felosztották egyrészt az azon tagországok által támogatott 911100/MTF/INT/003/EGK alapra, amelyek egyben a Közösség tagállamai is voltak, másrészt az azon EUFMD tagországok által támogatott 909700/MTF/004/MUL számú alapra, amelyek akkoriban nem voltak, illetve jelenleg sem tagállamai a Közösségnek.
(3)
A ragadós száj- és körömfájás elleni védekezésre irányuló közösségi intézkedések bevezetéséről szóló 85/511/EGK irányelv, a szarvasmarhafélék és a sertések Közösségen belüli kereskedelmét befolyásoló állat-egészségügyi problémákról szóló 64/432/EGK irányelv, valamint a szarvasmarhafélék, a sertés, továbbá a friss hús vagy a húsipari termékek harmadik országból történő behozatala kapcsán felmerülő egészségügyi, valamint állatorvosi vizsgálattal kapcsolatos problémákról szóló 72/462/EGK irányelv módosításáról szóló, 1990. június 26-i 90/423/EGK tanácsi irányelv (2) 4. cikke értelmében 1991-ben megszüntették az RSZKF elleni megelőző vakcinázást a Közösségen belül.
(4)
Ugyanakkor a 90/424/EGK határozat külön rendelkezett a harmadik országokbeli száj- és körömfájás elleni védekezést támogató intézkedésekről, különös tekintettel a Közösségen belüli veszélyeztetett területek védelmére.
(5)
A ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 84/531/EGK és a 91/665/EGK határozat hatályon kívül helyezéséről, és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelv (3) elfogadásával a tagállamok újból megerősítették a megelőző vakcináció tilalmát, ugyanakkor kibővítették az RSZKF elleni sürgősségi vakcinázás lehetőségét.
(6)
Az 1992 óta különösen a Közösségnek az endémiásan fertőzött országokkal szomszédos részein jelentett számos RSZKF-kitörés, valamint az egyes tagállamokban 2001-ben kitört súlyos járvány a betegségeket illetően magas szintű tudatosságot és felkészültséget tesznek szükségessé, mely nemzetközi együttműködést is magában foglal.
(7)
Az elmúlt évek során azonban a tagállamokkal határos országokban járványkitöréseket, sőt, bizonyos esetekben súlyos járványokat regisztráltak, amelyek a betegségre fogékony közösségi állatállomány egészségügyi állapotát fenyegethetik.
(8)
Az új vírustípusok megjelenése, valamint a védekezési intézkedések regionális szintű gyengülése figyelembevételével a Közösség - az EUFMD-vel szoros együttműködésben és a 911100/MTF/INT/003/EGK vagyonkezelői alap felhasználásával - vészvakcinázási kampányt támogatott Törökországban és a Kaukázuson túli területen.
(9)
A Közösségnek az ENSZ Élelmezési és Mezőgazdasági Szervezetével, különösen a FAO ragadós száj- és körömfájás elleni védekezésre létrehozott európai bizottsága által folytatott tevékenység tekintetében történő együttműködésről szóló, 2001. március 30-i 2001/300/EK bizottsági határozattal (4) összhangban megkötötte „az EK által támogatott, a FAO ragadós száj- és körömfájás elleni védekezésre létrehozott európai bizottsága által végzett állandó tevékenységekről szóló MTF/INT/003/EGK911100 (TFEU970089129) végrehajtó egyezményt” melyet 2004. december 31-ig sikeresen alkalmaztak.
(10)
Az Európai Közösség és az ENSZ 2003. november 29-én új pénzügyi és adminisztratív keretegyezményt írt alá, amely kedvező feltételeket biztosított az Európai Közösségek Bizottsága és az ENSZ Élelmezési és Mezőgazdasági Szervezete között 2003. július 17-én aláírt egyezményhez.
(11)
Célszerűnek tűnik a két nemzetközi szervezet közötti végrehajtó egyezményt megújítani, és figyelembe véve a Közösség kibővítését, a Közösségnek a 911100MTF/INT/003/EGK vagyonkezelői alaphoz való hozzájárulását négyéves időszakra legfeljebb 4,5 millió euróban meghatározni. A vagyonkezelői alap 2005-ös költségvetését pénzeszközeinek 2005. január 25-i záróegyenlegéből és olyan mértékű közösségi hozzájárulásból kell elkészíteni, hogy a költségvetési összeg 2 millió eurónak megfelelő dollár legyen. Ezt követően a ráfordításokat éves átutalásokkal kell pótolni.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
A KÖVETKEZŐKÉPPEN HATÁROZOTT:
1. cikk
(1) A 911100MTF/INT/003/EGK (TFEU 970089129) vagyonkezelői alap mérlegét 55 284 dollárban kell megállapítani, a ragadós száj- és körömfájás elleni védekezésre létrehozott európai bizottság (EUFMD) végrehajtó bizottsága 2005. január 25-én Rómában tartott 71. ülésének zárójelentésében foglaltak szerint.
(2) 2005. január 1-től a Közösségnek az (1) bekezdésben említett alappal szembeni fizetési kötelezettségét négyéves időszakra legfeljebb 4 500 000 euró összegben határozzák meg.
(3) A (2) bekezdésben említett összeg első részlete 2005-re az alábbiakból tevődik össze:
a)
az (1) bekezdésben említett mérleg összege; valamint
b)
olyan összegű közösségi hozzájárulás, amely azt összesen 2 000 000 USD összegre egészíti ki.
(4) A vagyonkezelői alap 2005., 2006., 2007. és 2008. évben felmerült ráfordításait 2006-ban, 2007-ben, 2008-ban és 2009-ben fizetendő éves közösségi hozzájárulásokkal pótolják. Ezen átutalásokra azonban a Bizottság költségvetésében rendelkezésre álló pénzeszközök meglétének függvényében kerül sor.
(5) A (4) bekezdésben említett éves közösségi hozzájárulások az EUFMD által vagy a végrehajtó bizottság éves ülésére, vagy az EUFMD kétéves általános ülésszakára készített pénzügyi jelentésen alapulnak, amelyeket az Élelmezési és Mezőgazdasági Szervezet (FAO) szabályaival összhangban részletes dokumentációval kell alátámasztani.
2. cikk
(1) Az Európai Bizottság, valamint az ENSZ Élelmezési és Mezőgazdasági Szervezete között a 911100/MTF/INT/003/EGK (TFEU 970089129) alap felhasználásáról és működéséről 2005. január 1-jei kezdettel négyéves időszakra szóló végrehajtási megállapodás jön létre.
(2) Az 1. cikkben említett vagyonkezelői alap működtetése a Bizottság és az EUFMD közötti megállapodással, az e cikk (1) bekezdésében említett végrehajtási megállapodással összhangban történik.
Kelt Brüsszelben, 2005. június 13-án.

Labels: 10
0
13
6
15